ÚRAD VLÁDY SLOVENSKEJ REPUBLIKY
sekcia vládnej legislatívy

   Na rokovanie vlády SR
dňa 10. januára 2002
K materiálu č. 8306/2001
            K bodu č. 7

S T A N O V I S K O

k návrhu nariadenia vlády Slovenskej republiky o ochrane zdravia pri práci s azbestom – nové znenie 

I

	Návrh nariadenia vlády predkladá na rokovanie vlády Slovenskej republiky minister zdravotníctva Roman Kováč podľa Plánu legislatívnych úloh vlády SR na rok 2001.

	Účelom predkladaného návrhu nariadenia je ustanoviť požiadavky na zaistenie ochrany zdravia pri práci s azbestom. 

II

	Návrh nariadenia bol predmetom medzirezortného pripomienkového konania a na rokovanie vlády SR sa predkladá bez rozporov. 

	Návrh nariadenia bol predmetom rokovania Legislatívnej rady vlády Slovenskej republiky dňa 11. decembra 2001. Legislatívna rada odporučila vláde Slovenskej republiky návrh nariadenia schváliť za predpokladu zapracovania jej pripomienok a odporúčaní. Zároveň odporučila na rokovanie vlády predložiť nové znenie návrhu nariadenia. 

	Ako vyplýva z dôvodovej správy návrh nariadenia bol predložený Rade hospodárskej a sociálnej dohody Slovenskej republiky dňa 23. novembra 2001, ale do času predloženia návrhu na rokovanie vlády SR nebol v tomto orgáne prerokovaný.

III

	Úrad vlády Slovenskej republiky, sekcia vládnej legislatívy, konštatuje, že v predloženom znení návrhu nariadenia sú pripomienky a odporúčania legislatívnej rady zapracované. Preto odporúča návrh nariadenia s c h v á l i ť  s tým, že v návrhu odporúča vykonať ešte tieto úpravy:

1.	V poznámke pod čiarou k odkazu 1 doplniť číslo poslednej novely zákona Národnej rady Slovenskej republiky č. 272/1994 Z. z. o ochrane zdravia t.j. „514“.
2.	V súlade s pripomienkou legislatívnej rady v § 7 písm. j) na konci pripojiť slová „a zástupcov zamestnancov podľa § 8“.
3.	V § 10 dátum nadobudnutia účinnosti nariadenia vlády posunúť na 1. február 2002.

V Bratislave 4. januára 2002.
Vypracovala: K. Škulová 

Štefan  G r m a n 
generálny riaditeľ 
sekcie vládnej legislatívy